Aşıq Bəhmən Ardanışlı

Bəhmən İsa oğlu Kazımov (Aşıq Bəhmən Göyçəli; ) — Azərbaycan aşığı. Azərbaycan Aşıqlar Birliyinin (1989) və Dədə Ələsgər Ədəbi Məclisin (2022) üzvü. Azərbaycan Respublikasının əməkdar mədəniyyət işçisi (16.10.2021).

 Həyatı 
Bəhmən Kazımov 30 yanvar 1960-cı ildə Çəmbərək rayonunun Ardanış kəndində anadan olmuşdur. 1967-ci ildə Ardanış kənd orta məktəbinin I sinfinə daxil olmuş və 1977-ci ildə həmin məktəbi bitirmişdir. 1977-ci ildə V. İ. Lenin adına Azərbaycan Dövlət Pedaqoji İnstitutunun coğrafiya-biologiya fakültəsinə daxil olmuşdur. 1982-ci ildə coğrafiya əlavə biologiya ixtisasına yiyələnərək Ağdaş rayonu Yenicə kənd orta məktəbində coğrafiya, biologiya ilə bərabər musiqi müəllimi işləmiş, eyni vaxtda bu məktəbdə direktorun tədris işləri üzrə müavini olmuşdur.

1984-cü ildə Göyçə mahalına qayıdaraq öz doğma kəndi Ardanış və həm də eyni vaxtda Şorca kənd orta məktəblərində coğrafiya müəllimi işləmişdir. 1985-ci ildən Ardanış kənd orta məktəbində həm də biologiya və musiqi müəllimi işləmişdir.

1988-ci ildə erməni təcavüzü nəticəsində öz doğma ata-baba torpaqlarından qovularaq Bakı şəhərinə pənah gətirmişdir.

 Aşıqlıq fəaliyyəti 
Aşıq Bəhmənin ustadı atası Aşıq İsa olmuşdur.

1989-cu ildə Hüseyn Arifin təklifi ilə Azərbaycan Aşıqlar Birliyinə üzv qəbul olunmuşdur. Bu dövrdən aşıq sənətinə daha da önəm vermiş və bütün həyatını atası rəhmətlik Aşıq İsanın davamçısı olaraq aşıq sənətə bağlamışdır.

Aşıq Bəhmən 1990-cı illərdən başlayaraq bütün dövlət tədbirlərinə dəvət almışdır, müxtəlif festivallarda iştirak etmişdir. Azərbaycan Aşıqlar Birliyinin son üç qurultayına üzv seçilmiş və onu qurultay Azərbaycan Aşıqlar Birliyinin rəyasət heyətinin üzv seçmişdir.

2018-ci ildən "Göyçə" saz folklor qrupunun rəhbəri təyin olunmuşdur və hal-hazırda da bu qrupun rəhbəridir.

2022-ci ildən Dədə Ələsgər Ədəbi Məclisin üzvüdür.

 Təltifləri 
1986-cı ildə Çəmbərək rayonunda ailə musiqi festivalında I yeri tutaraq İrəvan şəhərində respublika festivalında fəxri diplomla təltif olunmuşdur.

16 oktyabr 2021-ci ildə Azərbaycan Respublikası Prezidentinin sərəncamı ilə Azərbaycan Respublikasının əməkdar mədəniyyət işçisi fəxri adına layiq görülmüşdür.

Azərbaycan Respublikası Mədəniyyət Nazirliyi müxtəlif tədbirlərdə və festivallarda fəal iştirakına görə Aşıq Bəhmənin əməyini yüksək qiymətləndirmiş və dəfələrlə onu diplomlarla mükafatlandırmışdır.

2022-ci ildə Dədə Ələsgərin 200 illiyində fəal iştirakına görə "Aşıq Ələsgər – 200" yubiley medalı ilə təltif olunmuşdur.

 İstinadlar 

 Xarici keçidlər 

Kateqoriya:Azərbaycan aşıqları
Kateqoriya:Göyçə aşıqları
Kateqoriya:Məktəb müəllimləri
Kateqoriya:Ermənistandan deportasiya olunmuş azərbaycanlılar
Kateqoriya:"Aşıq Ələsgər – 200" yubiley medalı ilə təltif edilənlər
Kateqoriya:Azərbaycan Aşıqlarının IV Qurultayının nümayəndələri
Kateqoriya:Azərbaycan Aşıqlarının V Qurultayının nümayəndələri
Kateqoriya:Azərbaycan Aşıqlarının VI Qurultayının nümayəndələri